Fresh Water Pearl Hoop – Robin Woodard Jewelry
Home / Collections / Moonstone Pearls / Fresh Water Pearl Hoop ’n Groot opkoms vir die bekendstelling van Eunice Basson se debuutdigbundel, Leiboom | NB
’n Groot opkoms vir die bekendstelling van Eunice Basson se debuutdigbundel, Leiboom
by NB Publishers on Feb 3rd, 2015 Tweet
Meer as ’n honderd poësieliefhebbers het na Graffiti Lynnwood Bridge gestroom vir die bekendstelling van Eunice Basson se debuutdigbundel, Leiboom, op Donderdag, 29 Januarie 2015.
Daar was nie plek vir ’n muis in die tweeverdiepingboekwinkel nie en Basson se gespreksgenoot, professor Henning Pieterse, het opgemerk: “Die opkoms vanaand is ’n prestasie. Poësie is gewoonlik die kamermusiek van die letterkunde, dit trek nie gewoonlik soveel mense nie.”
Basson, ’n kunshistorikus van beroep, het in 2008 haar MA in Kreatiewe Skryfwerk aan die Universiteit van Pretoria onder Pieterse se leiding aangepak. Poësie beleef tans ’n bloeitydperk nadat dit vir ’n lang ruk op sy knieë was, het hy gesê.
Pieterse het die aand afgeskop met ’n voorlesing van die bundel se twee motto’s:
You have to begin to lose your memory, if only in bits and pieces, to realise that memory is what makes our lives. Life without memory is no life at all… Our memory is our coherence, our reason, our feeling, even our action. Without it we are nothing.
“Jy is gelukkig dat jou quotes nie die beste gedigte in die bundel is nie,” het hy geskerts tot groot vermaak van die gehoor. “Dit het al gebeur,” het hy vinnig bygevoeg.
Leiboom handel grootliks oor groei en afsterwe. Basson het vertel dat sy haar liefde vir poësie by haar pa geërf het. Hy het veral die werk van die Dertigers, Veertigers en Vyftigers versamel en in haar huishouding het hulle gereeld na radiodramas geluister.
Die vroegste skrywers wat Basson beïnvloed het was C Louis Leipoldt, Peter Blum, DJ Opperman en NP van Wyk Louw. Deesdae lees sy graag die werk van Hennie Nortje, Wilma Stockenström en Johann de Lange. “Ek gaan nog altyd terug Groot Verseboek toe,” het sy gesê.
“My pa het ’n groot vormende invloed op my lewe gehad. Ons was geesgenote rondom taal en die wêreld,” het Basson gesê. Sy het haar pa in gedagte gehad toe sy die Engelse of Franse woord “espalier” gekies het vir die titel. Espalier, oftewel leiboom, beskryf die tegniek om ’n boom teen ’n draad op te lei en te snoei sodat daar pragtige vrugte afhang. In Frankryk word dit gebruik om plante teen ’n muur te laat rank.
Pieterse wou meer weet oor die tematiek van alledaagse geweld wat Basson op subtiele wyses aanspreek in Leiboom. “Daar is wêreldwyd nogal ’n oorlog teen vroue,” het sy gesê. “Dit gaan ook vir my oor diesulkes wat hulself nie kan beskerm nie – kinders, vrouens, mans ook.” Sy het twee gedigte oor dié tema voorgelees: “Nuusleser” wat opgedra is aan die destydse SABC-nuusleser, Suzanne Steyn, en “Kinderspeletjies” aan Chanelle Henning. Die laasgenoemde jong vrou is na bewerig deur haar man, Nico Henning, vermoor.
Pieterse het gesê dat Basson se slotte pertinent goed is en dat haar verse vier jaar terug reeds baie knap was. “Ek hou van ’n afgewerkte, knap vers,” het hy gesê. Haar gedig “Butcher Boys” het veral by hom gespook en sy het die gedig, wat na die beeldhouwerk van Jane Alexander vernoem is, voorgelees.
Basson het haar vriend en kollega John Clarke bedank vir die omslag van die bundel. Sy het die gedig aan haar pa vir hom gewys en hy het met ’n visuele beeld vorendag gekom wat nie té illustratief is nie. Mike Cruywagen het met toestemming van die kunstenaar verder gewerk daaraan.
Basson het die aand afgesluit met ’n voorlesing van die titelgedig van die bundel, “Leiboom: Pa”. Na die formele gesprek het die gehoor aan die Woord en Wingerd-versnaperinge gesmul en die digter het kopies van haar bundel geteken.
Post by NB-Uitgewers.
Tags: Afrikaans, Bekendstellings, Boekbekendstellings, Boekgeleenthede, Boekgesprekke, Book Events, Book Launches, Butcher Boys, C Louis Leipoldt, Chanelle Henning, Dertigers, Digbundel, Digkuns, DJ Opperman, Espalier, Eunice Basson, Events, Fiction, Flannery O'Connor, Graffiti Lynnwood Bridge, Groot Verseboek, Hennie Nortje, Henning Pieterse, Jane Alexander, Johann de Lange, John Clarke, Kinderspeletjies, Kreatiewe Skryfkuns, Launches, Leiboom, Leiboom: Pa, Luis Buñuel, NB, News, Nico Henning, NP van Wyk Louw, Nuus, Nuusleser, Peter Blum, Poesie, Poetry, Pretoria, Queillerie, South Africa, Universiteit van Pretoria, Veertigers, Vyftigers, Wilma Stockenstrom, Woord en Wingerd
« Video: Anton van Niekerk verduidelik wat bedoel word met “polities korrek”
Kom luister na Naòmi Morgan in gesprek oor vertaling by UVS-bekendstelling van Monsieur Ibrahim »